Kusungulwa Umhlangano weAfrica Energy Wokuhlaziya Ngezamandla Kagetsi
UMnu. Sam Undenge obemele iZimbabwe emhlanganweni lo ukhuthaze ukusebenzelana kwamazwe wonke awezwekazi leAfrica ukunqoba empini yokusilela kwamandla kagetsi
JOHANNESBURG — Umphathintambo wogatsha lwezamandla kagetsi leminye imililo, uMnumnzana Samuel Undenge usekhuthaze amazwe awezwekazi le Africa ukuthi amanyane enhlelweni zokuphekwa kwamagetsi ukuze kuqedwe inhlupho zikagetsi ezibhekane lezwekazi le Africa. U-Undenge wethule lamazwi emhlanganweni wamalanga amabili owe Africa Energy Indaba oqale eJohannesburg ngoLwesibili. Esethula inkulumo yakhe emhlanganweni lo umphathintambo lo, uthe kuqakathekile ukuthi amazwe eAfrica jikelele abambane ekuqedeni uhlupho lokusweleka kwamagetsi kuzwekazi leAfrica. Uqhubeke ethi Undenge, iZambia leZimbabwe aphakathi kokwakha isititshi sikagetsi eseBatoka Hydro Power Station esizaletha amandla kagetsi amanengi emazweni womabili. "". Ngakolunye uhlangothi uthi iSouth Africa, iZimbabwe, iZambia, iBotswana, leNamibia zileyinye njalo inhlanganiso ebizwa ngokuthi SIZABONA layo ehlose ukuthuthukisa ezokutholakala kwamandla kagetsi. Phezukwale, iMozambique, Zimbabwe le South Africa zilenye njalo ebizwa ngokuthi MOZISA layo layo ehlose ukuqelisa amathuba okutholakala kwamagetsi emazweni la womathathu. "Loba nje iZimbabwe isazakala ukuthi ayilamali, Undenge uthi baphakathi kokunxusa osomabhizimusi abazimeleyo ukuze bazosungula inhlelo zokuphekwa kwamagetsi elizweni loba ukuxhasa lezo esezivele zikhona". " IZimbabwe ngelinye lamazwe eAfrica abhekane lohlupho olukhulu kwezokusilela kwamagetsi. Ukwehla kwamanzi edamu le Kariba okubangelwe yikutshisa lokungani kwezulu ngengxa yendlala ka El Nino sokwenze loluhlupho lwaba ngamandla. Ngokutsho kocwaningo lwenhlanganiso ye African Development Bank, abantu abedlula izigidi ezingamakhulu ayisithupha (645 million) kuzwekazi le Africa kabawatholi amagatsi. Izwekazi le Africa lifuna amadola angamabiliyoni angamatshumi amane ($40 billion) ngomnyaka ukuze kulungiswe lolu hlupho.